Broj: 711-I-530-P-235-17/18-02-11

Zagreb, 13. travnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 10. stavka 3. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Željka Reinera, potpredsjednika Hrvatskog sabora,** na 6. sjednici, održanoj 13. travnja 2018.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Željka Reinera, potpredsjednika Hrvatskog sabora, neće se pokrenuti, s obzirom da navodi iz zaprimljenih prijava od 13. i 15. svibnja 2017.g. ne upućuju na moguću povredu odredbi ZSSI-a.**

Obrazloženje

Povjerenstvu je dana 13. svibnja 2017.g. podnesena neanonimna prijava mogućeg sukoba interesa protiv dužnosnika Željka Reinera, potpredsjednika Hrvatskoga sabora, zaprimljena u knjizi ulazne pošte Povjerenstva pod poslovnim brojem 711-U-1712-P-235/17-01-2, povodom koje je otvoren predmet broj P-235/17.

Protiv istog dužnosnika Povjerenstvu je dana 15. svibnja 2017.g. podnesena još jedna neanonimna prijava mogućeg sukoba interesa, zaprimljena u knjizi ulazne pošte Povjerenstva pod poslovnim brojem 711-U-1723-P-236/17-01-5, povodom koje se vodi predmet broj P-236/17.

Člankom 44. stavkom 1. Zakona o općem upravnom postupku propisano je da se dvije upravne stvari ili više njih zaključkom mogu spojiti u jedan postupak ako se prava ili obveze stranaka temelje na istoj pravnoj osnovi i na istom ili sličnom činjeničnom stanju, a javnopravno tijelo koje vodi postupak stvarno je i mjesno nadležno za vođenje svih tih postupaka.

S obzirom da se oba predmeta odnose na istog dužnosnika te da se temelje na istom činjeničnom stanju i istoj pravnoj osnovi, a Povjerenstvo je javnopravno tijelo nadležno za vođenje oba postupka, Povjerenstvo je sukladno članku 44. stavku 1. Zakona o općem upravnom postupku donijelo zaključak da će se povodom navedenih predmeta voditi jedan postupak pod brojem P-235/17.

U zaprimljenim prijavama navode se okolnosti da je dužnosnik Željko Reiner, potpredsjednik Hrvatskog sabora, imenovan vitezom reda Svetog groba Jeruzalemskog. U prijavama se navodi kako se ovim imenovanjem dužnosnik stavlja u službu stranom vladaru te se u tom smislu prijavljuje Povjerenstvu zbog moguće povrede odredaba ZSSI-a.

Člankom 39. stavkom 1. i stavkom 4. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika, pri čemu se podnositelju prijave jamči zaštita anonimnosti. Sukladno članku 39. stavku 2. ZSSI-a, Povjerenstvo obvezno pokreće postupak iz svoje nadležnosti samo na osobni zahtjev dužnosnika.

Člankom 3. ZSSI-a propisano je tko se smatra dužnosnikom u smislu navedenog Zakona i na koje osobe se navedeni Zakon primjenjuje. Time je ujedno određen i krug osoba na koje se navedeni zakon primjenjuje, odnosno djelokrug samog Povjerenstva.

Člankom 3. stavkom 1. podstavkom 2. ZSSI-a propisano je da su predsjednik i potpredsjednici Hrvatskoga sabora dužnosnici u smislu navedenog Zakona. Stoga je i Željko Reiner, povodom obnašaja dužnosti potpredsjendika Hrvatskog sabora dužnosnik.

Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika, dok su člankom 7. propisana zabranjena djelovanja dužnosnika.

Uvidom u internetske stranice Zagrebačke nadbiskupije utvrđeno je kako je 13. svibnja 2017.g. svečanim obredom i euharistijskim slavljem u zagrebačkoj katedrali oviteženo jedanaest novih vitezova hrvatske Magistralne delegacije Viteškog reda. Svečani obred predvodili su Veliki meštar Viteškoga reda Svetoga groba jeruzalemskog kardinal Edwin Frederick O’Brien i Veliki prior za Magistralnu delegaciju Reda u Hrvatskoj zagrebački nadbiskup kardinal Josip Bozanić. Veliki meštar Viteškoga reda kardinal Edwin Frederick O’Brien, dekretom od 21. ožujka 2017. uspostavio je Magistralnu delegaciju reda Svetoga groba jeruzalemskoga u Republici Hrvatskoj. Velikim priorom za Magistralnu delegaciju Reda u Hrvatskoj, dekretom što ga je 16. veljače 2015. potpisao Veliki meštar Viteškoga reda imenovan je zagrebački nadbiskup kardinal Josip Bozanić. Magistralnim delegatom Reda u Hrvatskoj imenovan je gospodin Claude Grbeša. Među novim vitezovima (9 laika i 2 svećenika) imenovan je i dužnosnik Željko Reiner.

Red Svetoga Groba u Jeruzalemu je rimokatolički papinski viteški red kojeg su izvorno osnovali augustinski Regularni kanonici Svetoga Groba u Bazilici svetoga groba u Jeruzalemu. Od 1945. godine Viteški Red Svetoga Groba u Jeruzalemu ima status pravne osobe u kanonskom pravu te stoji pod izravnom zaštitom pape, koji osobno imenuje Velikog meštra. Danas se procjenjuje da red ima oko 23.000 članova u 52 namjesništva diljem svijeta, uključujući i vladare, prinčeve i njihove supruge, te šefove država iz zemalja kao što su Španjolska, Belgija, Monako, Luksemburg i Lihtenštajn. Red je danas prvenstveno počasna, javna udruga vjernika konstituirana od Svete Stolice kanonskim pravom. U Europi postoje 24 namjesništva, 15 u SAD-u i Kanadi, 5 u Latinskoj Americi i 6 u Australiji i Aziji.

Članstvo u redu dobiva se preko pozivnice. Članovi moraju biti aktivni katolici (mogu biti i laici i kler), dobroga ponašanja te imati minimalno 25 godina. Članove mora preporučiti njihov mjesni biskup uz podršku nekoliko članova iz reda. Prije pristupanja redu, potencijalni članovi odlaze na duhovne pripreme.

Povjerenstvo napominje i kako se člankom 40. Ustava Republike Hrvatske jamči sloboda vjeroispovijedi i slobodno javno očitovanje vjere ili drugog uvjerenja.

Člankon 14. stavkom 5. ZSSI-a propisano je da dužnosnici smiju biti članovi upravnih i nadzornih tijela najviše dviju neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova. Navedeno ograničenje odnosi se na članstvo u upravnim i nadzornim tijelima udruga, dok je samo članstvo dužnosnika u udrugama dopušteno, odnosno nije ograničeno odredbama ZSSI-a.

Uvidom u prikupljene i javno dostupne podatke, Povjerenstvo utvrđuje kako Red Svetoga Groba u Jeruzalemu predstavlja organizaciju koju čini skupina vjernika, koja ima propisana pravila pristupanja i ponašanja za svoje članove. Titula viteza kojom je imenovan dužnosnik Željko Reiner prvenstveno je počasna i protokolarna titula navedenog reda, koja nije neuobičajena među istaknutim pojedincima i nositeljima javnih funkcija diljem Svijeta. Samo članstvo u navedenom redu Povjerenstvo stoga ne smatra protivnim načelima obnašanja javnih dužnosti u smislu članka 5. ZSSI-a, niti smatra da bi sama činjenica članstva dovodila u pitanje nepristranosti dužnosnika u obnašanju dužnosti potpredsjednika Hrvatskog sabora. Međutim, Povjerenstvo ukazuje dužnosniku kako je u svakoj pojedinoj, konkretnoj situaciji, u kojoj bi članstvo u predmetnom redu moglo utjecati na obnašanje njegove javne dužnosti u Hrvatskom saboru, bio dužan zatražiti mišljenje Povjerenstva u smislu članka 6. ZSSI-a.

Slijedom navedenog, Povjerenstvo je utvrdilo kako navodi iz zaprimljenih prijava od 13. i 15. svibnja 2017.g. ne upućuju na moguću povredu odredbi ZSSI-a te je donijelo kao u izreci.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Željko Reiner, osobnom dostavom
2. Objava na internetskoj stranici Povjerenstva
3. Pismohrana